Eyrnabólga í ytra eyra er stundum kölluð „ sund eyra “ eða swimmers ear á ensku . Um er að ræða sýkingu í eyrnagöngum fyrir framan hljóðhimnu , andstætt við eyrnabólgu í miðeyra sem er sýking innan við hljóðhimnu . Örsökin er gjarnan rakin til þess að vatn sitji í eyrnagöngum eftir sund eða bað og skapar þannig kjöraðstæður fyrir bakteríuvöxt . Sýking getur líka orsakast af ofnotkun á bómullarpinnum , heyrnatólum sem sett eru inn í hlustina eða eyrnatöppum sem geta skaðað þunna húðina sem þekur hlustina . Einkennin eru venjulega væg til þess að byrja með en ef sýkingin er ekki meðhöndluð getur ástandið versnað . Helstu einkenni eru í upphafi : Kláði í hlust Mild óþægindi sem framkallast ef togað er í eyrað eða ýtt á litla sepann sem liggur utan við hlustina . Lyktarlaus vessi sem lekur úr eyranu . Ef sýkingin versnar má búast við að áðurtöld einkenni versni auk þess að viðkomandi geti fundið fyrir lakari heyrn og / eða tilfinningu um að eyrun séu stífluð . Í alvarlegum tilfellum geta verkir frá eyranu leitt niður hálsinn eða fram í andlit , eyrnagöngin stíflast og eyrað verður rautt og bólgið . Eins má búast við því að eitlar í hálsi bólgni og að hiti fylgi sýkingunni . Meferð og úrræði Hefðbundin meðferð eru eyrnadropar sem innihalda stera og sýkladrepandi efni . Með því að hefja meðferð tímanlega má koma í veg fyrir að sýkingin verði alvarleg með tilheyrandi hættu á aukaverkunum . Til þess að koma í veg fyrir að fá sundeyra er mikilvægt að þurrka eyrun vel eftir sund eða bað og reyna að ná öllum vökva út úr göngunum . Þá getur hárþurrkan mögulega komið að góðu gagni en þá þarf að gæta þess að blása ekki af fullum krafti inn í hlustina og að hafa lágan hita á blæstrinum . Ekki er ráðlagt að setja eyrnapinna inn í hlustina í þessum tilgangi , það getur jafnvel gert illt verra . Á meðan verið er að meðhöndla sýkingu í ytra eyra er mælt með því að forðast sund og köfun . Ekki er gott að fljúga ef sýkingin er mikil og best er að forðast að nota heyrnartæki og heyrnartól sem sett eru inn í eyrað ef viðkomandi er með verki eða það vessar úr eyranu . Eyrnatappar í sundi gætu hentað þeim sem lenda ítrekað í því að fá ítrekuð einkenni og stunda sund reglulega . Hægt er að hafa samband við ritstjóra vefsins í gegnum netfangið doktor@doktor.is eða í gegnum síma 510-6500